En fodgænger blev omkring klokken 04:20 natten til fredag ramt af en varevogn på Gamle Aalborgvej syd for Frøstrup. Manden er alvorligt kvæstet efter ulykken. - Vi har teknikere på stedet deroppe, der arbejder med at finde ud af, hvordan ulykken er sket, siger vagtchef Simon Skelkjær. Han forklarer, at fodgængeren har været på vej i nordgående retning af vejen, imens varebilen har været på vej sydpå. - Det der kan være sket er, at varebilen har passeret en modkørende lastbil. Og da varebilen kommer ud af lastbilens lygter, så står en mand ude midt på kørebanen, siger Simon Skelkjær. Politiet ønsker ikke på nuværende tidspunkt at oplyse noget nærmere om mandens identitet og tilstand udover at konstatere, at han blev alvorligt kvæstet i ulykken. - Vi er i færd med at finde ud af mandens identitet og underrette hans pårørende, siger Jørn Jensen fra lokalpolitiet i Thisted. Gamle Aalborgvej går igennem et skovområde her syd for Frøstrup.

Referat:
En fodgænger blev i nat ramt af en varebil syd for Frøstrup. Manden er alvorligt kvæstet.